Dr Mihnea Miron, medic rezident ATI

Institutul Regional de Oncologie

Strada Gen Berthelot 2-4, 700824

Iași, România

Telefon: (+40)745055696, Email: mironmihnea@yahoo.com.au

**Scrisoare de intenție**

**pentru ocuparea poziției de Reprezentant al Medicilor Rezidenți ATI în**

**Senatul Societății Române de Anestezie și Terapie Intensivă**

Stimați membri ai Societății Române de Anestezie și Terapie Intensivă,

Prin emiterea prezentei scrisori, îmi exprim interesul de a candida pentru funcția de reprezentant al medicilor rezidenți A.T.I. în cadrul Senatului Societății Române de Anestezie și Terapie Intensivă în mandatul 2025-2026, poziție care mi-ar oferi oportunitatea de a contribui activ la îmbunătățirea formării și reprezentării colegilor rezidenți în cadrul acestei societăți profesionale de prestigiu.

În prezent, sunt medic rezident A.T.I. anul IV și student-doctorand în anul II în cadrul Universității de Medicină și Farmacie “Grigore T. Popa” Iași. Menționez, în același timp, implicarea și participarea la numeroase cursuri, congrese și conferințe naționale de profil, sub îndrumarea doamnei Conf. Univ. Dr. Anca-Irina Ristescu, coordonator de rezidențiat A.T.I. în Centrul Universitar Iași. Consider că experiența acumulată până în acest moment, atât în practica zilnică în clinicile ATI Iași, cât și în interacțiunile cu colegii mei din diverse spitale, m-a pregătit să îndeplinesc acest rol cu responsabilitate și dedicare.

Totodată, participarea activă în calitate de student în cadrul proiectelor educative și a cursurilor organizate de Societatea Studențească de Chirurgie din România, filiala Iași, precum și în calitate de medic rezident la manifestările organizate de Societatea Română de Anestezie și Terapie Intensivă au condus la dezvoltarea concomitentă a abilităților medicale, dar și a celor sociale, de comunicare și lucru în echipă. Astfel, am învățat să ascult și să identific soluții concrete pentru îmbunătățirea condițiilor de învățare și de muncă ale colegilor mei.

În acest context, principalele obiective pe care mi le propun ca și reprezentant al medicilor rezidenți în cadrul Senatului SRATI sunt: uniformizarea procesului de parcurgere a rezidențiatului în specialitatea A.T.I. prin comunicare eficientă cu fiecare reprezentant al medicilor rezidenți din Centrele Universitare de formare, raportarea directă a cerințelor medicilor rezidenți și soluționarea acestora, de comun acord, cu membrii desemnați în acest sens din cadrul SRATI, creșterea vizibilității A.T.I. în cadrul studenților prin organizarea serilor clinice interdisciplinare sau a cercurilor studențești, sub egida Societății și a Centrelor Universitare implicate.

În concluzie, încrederea Dumneavoastră m-ar motiva să descopăr noi provocări și, în același timp, mi-ar acorda privilegiul de a motiva, la rândul meu, medicii rezidenți A.T.I. spre a-și îndeplini succesul profesional.

Vă mulțumesc pentru atenția acordată și pentru oportunitatea de a candida pentru acest rol important.

Cu deosebit respect,

Mihnea MIRON

Medic Rezident A.T.I. an IV

Centrul Universitar Iași